Aderarea la OCDE, principalul proiect de țară pentru România
Marți, pe data de 12 martie, premierul Marcel Ciolacu a lansat, alături de Secretarul General al OCDE, Mathias Cormann, Studiul Economic al României pe 2024. Șeful Executivului a declarat că pentru România, aderarea la OCDE este principalul proiect de țară.
"Sunt deosebit de onorat să lansez astăzi, împreună cu Secretarul General al OCDE, domnul Mathias Cormann, Studiul Economic al României pe 2024. Este al doilea studiu consecutiv realizat de către OCDE pentru ţara noastră, după cel publicat în 2022. Pentru România, aderarea la OCDE este principalul proiect de ţară, un proiect pe care îl tratăm cu deplină responsabilitate şi angajament. Sigur, în mentalul societăţii au rămas fixate obiective precum aderarea la Uniunea Europeană, NATO sau spaţiul Schengen.
Dar este datoria noastră să le spunem oamenilor că aderarea la OCDE va însemna o viaţă mai bună pentru fiecare român, dar şi investiţii mai multe, vizibilitate crescută a ţării noastre pe harta economică internaţională şi o administraţie mai performantă. Şi aici sunt doar câteva dintre beneficiile apartenenţei la această organizaţie de prestigiu", a declarat el.
Marcel Ciolacu a subliniat că este încântat că întreaga clasă politică a recunoscut importanța acestui moment și susține procesul de aderare, la fel ca și sectorul privat, profesioniștii din diverse domenii economice și societatea civilă.
"Avem un program de guvernare axat pe modernizarea economică şi socială a ţării. Vrem dezvoltarea infrastructurii, creşterea productivităţii şi competitivităţii, locuri de muncă, sisteme de sănătate şi educaţie performante, precum şi promovarea energiei verzi. Şi mă bucur să constat că aceste obiective sunt corelate cu recomandările din Studiul Economic. De aceea, vom trata cu maximă seriozitate toate aceste recomandări", a declarat acesta.
Potrivit premierului, "întreg studiul reprezintă o radiografie a evoluţiilor din România ultimilor doi ani, pe fondul unor provocări multiple".
"Şi aici vorbim despre crize suprapuse, care au culminat cu invazia ilegală a Ucrainei de către Rusia. Ca stat aflat în proximitate, România resimte din plin şocul acestui conflict. Am depus şi continuăm eforturile necesare pentru a menţine un curs economic stabil şi pentru a proiecta locul nostru în comunitatea democraţiilor. Concluziile studiului evidenţiază rezilienţa economiei româneşti în faţa şocurilor diverse, de la pandemie la criza energetică şi la războiul de agresiune al Rusiei împotriva Ucrainei", a adăugat el.
Autoritățile române au înregistrat progrese după recomandările din 2022
Marcel Ciolacu a salutat faptul că acest studiu subliniază avansurile înregistrate de autoritățile române în urma recomandărilor formulate în 2022.
"De exemplu, şi ca răspuns la recomandările precedente, am făcut eforturi pentru implementarea unui plan de consolidare fiscală pe termen mediu, pentru reducerea deficitului bugetar şi pentru a reforma sistemul de pensii. În această perioadă, depunem eforturi consistente pentru modernizarea administraţiei fiscale, pentru a reuşi să îmbunătăţim colectarea.
Am făcut paşi importanţi pentru îmbunătăţirea guvernanţei întreprinderilor de stat, dar şi pentru operaţionalizarea Băncii de Investiţii şi Dezvoltare, precum şi pentru combaterea corupţiei. De asemenea, pentru a susţine persoanele care caută un loc de muncă, investim în îmbunătăţirea accesului digital la serviciile oferite de Agenţia Naţională de Ocupare a Forţei de Muncă.
În plus, investim în renovarea şcolilor sau dotarea cu echipamente IT inclusiv în zonele defavorizate, ca parte a Programului Naţional pentru reducerea abandonului şcolar", a afirmat el.
Șeful Guvernului a subliniat că studiul OCDE constituie un instrument esențial pentru evaluarea performanței economice și ghidarea politicilor noastre în domenii de o importanță deosebită pentru România.
"Sigur, aşa cum toată lumea ştie deja, pe lângă provocările de ordin geopolitic sau cele legate de crizele anterioare, anul acesta în România şi în multe alte state democratice există şi un important context electoral. Vreau să reafirm angajamentul nostru faţă de implementarea cu seriozitate a recomandărilor din Studiul Economic al OCDE şi faţă de aderarea noastră la standardele Organizaţiei, indiferent de numărul scrutinelor din acest an.
Şi asta cu atât mai mult cu cât există o legătură foarte strânsă între reformele promovate în contextul procesului de aderare la OCDE şi PNRR. Implementarea PNRR va contribui semnificativ la progresul către aderarea României la OCDE, Îmi doresc să atingem cu toţii această bornă istorică pentru România. În 2026, OCDE va publica un nou studiu economic pentru ţara noastră. Şi vreau ca 2026 să fie şi anul aderării noastre la organizaţie", a precizat acesta.
Ce reprezintă studiul OCDE?
Această analiză oferă o evaluare detaliată a performanței economice a țării și explorează alternativele pentru consolidarea și impulsionarea creșterii veniturilor.
Aceste evaluări periodice sunt efectuate la fiecare doi ani și reprezintă un aspect deosebit de important pentru România, deoarece nu numai că analizează performanța economică a țării, dar oferă și recomandări care contribuie la alinierea la standardele și practicile promovate de organizație.
Este demn de menționat că în anul 2022, România a reluat procesul de aderare la OCDE, după ce a depus prima cerere de aderare în această organizație în 2004. Astfel, în urma eforturilor Guvernului Ciucă, OCDE a decis să înceapă procesul de aderare a țării noastre în ianuarie 2022.
În același an, au avut loc alte două etape cruciale ale procesului de aderare. În iunie 2022, Consiliul OCDE a adoptat Foaia de parcurs pentru integrarea României în Organizație. Apoi, în decembrie a aceluiași an, România a depus Memorandumul inițial pentru aderare. Mai multe puteți afla aici.